CELEX: 32011R0688
Language: et
Date: 2011-07-18 00:00:00
Title: Komisjoni rakendusmäärus (EL) nr 688/2011, 18. juuli 2011 , millega 2011. aastaks tehakse erand määrusest (EÜ) nr 501/2008 ning kehtestatakse täiendav ajakava siseturul ja kolmandates riikides rakendatavate värske puu- ja köögivilja müügiedendus- ja teavitamisprogrammide esitamiseks ja väljavalimiseks

19.7.2011   
            
            
               ET
            
            
               Euroopa Liidu Teataja
            
            
               L 188/6
            
         KOMISJONI RAKENDUSMÄÄRUS (EL) nr 688/2011,
   18. juuli 2011,
   millega 2011. aastaks tehakse erand määrusest (EÜ) nr 501/2008 ning kehtestatakse täiendav ajakava siseturul ja kolmandates riikides rakendatavate värske puu- ja köögivilja müügiedendus- ja teavitamisprogrammide esitamiseks ja väljavalimiseks
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 17. detsembri 2007. aasta määrust (EÜ) nr 3/2008 põllumajandussaaduste ja toodete teavitamis- ja müügiedendusmeetmete kohta siseturul ja kolmandates riikides, (1) eriti selle artiklit 15,
   ning arvestades järgmist:
   
               (1)
            
            
               Määruse (EÜ) nr 3/2008 artikli 3 lõike 1 punktiga c on ette nähtud, et valdkonnad ja tooted, mille suhtes võib kohaldada teavitamis- ja müügiedendusmeetmeid, mida täielikult või osaliselt rahastatakse ELi eelarvest, määratakse kindlaks, võttes eelkõige arvesse vajadust lahendada konkreetse valdkonna spetsiifilisi või lühiajalisi probleeme.
            
         
               (2)
            
            
               Määruse (EÜ) nr 3/2008 artikli 3 lõike 2 punktiga a on ette nähtud, et tooted, mille suhtes võib kohaldada teavitamis- ja müügiedendusmeetmeid, mida täielikult või osaliselt rahastatakse ELi eelarvest ja rakendatakse kolmandates riikides, on eelkõige sellised, mille jaoks on olemas ekspordivõimalused või potentsiaalne uus turuväljund, mille puhul eksporditoetuse maksmine ei ole vajalik.
            
         
               (3)
            
            
               Värske puu- ja köögivilja sektorit on tabanud enneolematu kriis seoses bakteri Escherichia coli põhjustatud epideemiaga. Epideemia on põhjustanud tarbijate usalduse languse, mille tulemuseks on tarbimise oluline vähenemine. Sellest tuleneb vajadus suurendada tarbijate usaldust ELis toodetud värske puu- ja köögivilja suhtes.
            
         
               (4)
            
            
               Nimetatud usalduskriis on samuti tekitanud suuri majandusraskusi, mis võivad seada ohtu ELi värske puu- ja köögivilja sektori paljude ettevõtjate majandusliku toimetuleku. Sellest tuleneb vajadus suurendada ELis toodetud värske puu- ja köögivilja kolmandatesse riikidesse eksportimise võimalusi.
            
         
               (5)
            
            
               Seda arvestades näib olevat sobiv pakkuda värske puu- ja köögivilja sektori kutseorganisatsioonidele võimalust kasutada ELi kaasrahastamist vastavalt määrusele (EÜ) nr 3/2008 ja võimaldada neil selleks esitada lähemate nädalate jooksul müügiedendus- ja teavitamisprogrammid oma riigi pädevale asutusele väljavalimiseks ning vajaduse korral nende heakskiitmiseks komisjoni poolt enne käesoleva aasta lõppu. Selliseid programme võidakse esitada väljaspool tavalisi programmide iga-aastase heakskiitmise tähtaegu ja komisjoni 5. juuni 2008. aasta määruse (EÜ) nr 501/2008 (milles sätestatakse nõukogu määruse (EÜ) nr 3/2008 (põllumajandussaaduste ja -toodete teavitamis- ja müügiedendusmeetmete kohta siseturul ja kolmandates riikides) üksikasjalikud rakenduseeskirjad) (2) artiklites 8 ja 11 kehtestatud korrale vastavat ajakava.
            
         
               (6)
            
            
               Järelikult tuleb aastaks 2011 kehtestada erand määrusest (EÜ) nr 501/2008 siseturul ja kolmandates riikides rakendatavate värske puu- ja köögivilja müügiedendus- ja teavitamisprogrammide suhtes.
            
         
               (7)
            
            
               Põllumajandusturgude ühise korralduse komitee ei ole komitee esimehe määratud tähtaja jooksul arvamust avaldanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Piiramata määruse (EÜ) nr 501/2008 artikli 8 lõike 1 teises taandes ja artikli 11 lõigetes 1 ja 3 ette nähtud tavalist iga-aastast ajakava, kohaldatakse aastal 2011 siseturul ja kolmandates riikides rakendatavate värske puu- ja köögivilja müügiedendus- ja teavitamisprogrammide suhtes täiendavat ajakava:
   
               a)
            
            
               värske puu- ja köögivilja sektori kutseorganisatsioonid ja valdkondade vahelised organisatsioonid võivad esitada oma programme liikmesriikidele kuni 16. augustini 2011;
            
         
               b)
            
            
               liikmesriigid teatavad komisjonile väljavalitud programmide esialgse loendi hiljemalt 15. septembriks 2011;
            
         
               c)
            
            
               komisjon teeb hiljemalt 15. novembriks 2011 otsuse, milliseid programme ta võib kaasrahastada.
            
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. juuli 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 3, 5.1.2008, lk 1.
   
      (2)  ELT L 147, 6.6.2008, lk 3.